
Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative privind completarea Legii nr.67/2005 pentru înfiinţarea de comune, trimisă comisiei pentru examinare pe fond, cu adresa nr. Pl.x 241 din 24 mai 2011.

PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

COMISIA PENTRU ADMINISTRAŢIE PUBLICĂ,

R A P O R T      
asupra propunerii legislative privind completarea Legii nr.67/2005 pentru înfiinţarea de comune

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 241 din 24 mai 2011, cu dezbaterea pe fond în procedură obişnuită, a propunerii legislative privind completarea Legii nr.67/2005 pentru înfiinţarea de comune.
La întocmirea prezentului raport Comisia a avut în vedere avizul negativ al Consiliului Legislativ (nr.408/5.04.2011).

Propunerea legislativă are ca obiect de reglementare completarea Legii nr.67/2005 pentru înfiinţarea de comune, în vederea declarării comunei Vălcani ca fiind comună reînfiinţată, căreia îi sunt aplicabile prevederile art.5¹ din Legea nr.351/2001 privind aprobarea Planului de amenajare a teritoriului naţional – Secţiunea a IV-a – Reţeaua de localităţi, în sensul ca unităţile administrativ-teritoriale reînfiinţate sunt delimitate şi marcate teritorial pe baza vechilor hotare existente la data desfiinţării. 

Comisia propune Plenului Camerei Deputaţilor respingerea propunerii legislative din următoarele considerente: potrivit prevederilor art.1 din Legea nr.67/2005, comuna Vălcani, judeţul Timiş a fost înfiinţată încă din anul 2005. Aşadar, prin Legea nr.67/2005, comuna a fost înfiinţată, şi nu reînfiinţată, astfel că delimitarea şi marcarea teritorială nu pot fi făcute pe vechile hotare existente la data desfiinţării, aceasta fiind în prezent persoană juridică de drept public cu un teritoriu deja delimitat. 

De asemenea, în conformitate cu dispoziţiile art.22 din Legea administraţiei publice locale nr.215/2001, orice modificare a limitelor teritoriale ale comunelor, oraşelor, municipiilor şi judeţelor se poate efectua numai prin lege şi numai după consultarea prealabilă a cetăţenilor din respectivele unităţi administrativ-teritoriale, prin referendum. Întrucât soluţia legislativă propusă prin proiect are implicaţii teritoriale şi asupra comunelor învecinate, ar fi trebuit să fie consultaţi prin referendum atât cetăţenii comunei Vălcani, cât şi cei ai unităţilor administrativ-teritoriale ale căror hotare ar urma să se modifice.


 Propunerea legislativă face parte din categoria legilor organice, conform art.73 alin.(3) lit.o) din Constituţia României, republicată.

La dezbaterile care au avut loc în şedinţa comisiei din 31 mai 2011 a participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Cristian Petraru – director în cadrul Ministerului Administraţiei şi Internelor.
La lucrările comisiei au fost prezenţi 29 deputaţi, din totalul de 30 membri ai comisiei.

Raportul de respingere al comisiei a fost adoptat cu unanimitate de voturi.
Camera Deputaţilor este prima Cameră sesizată potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
	PREŞEDINTE,
	SECRETAR,

	Sulfina BARBU
	Gheorghe CIOCAN


Expert, Feraru Roxana 

